Avainsanat

Tiivistelmä



Avainsanat

1 Jäsenvaltioiden lainsäädännön lähentäminen - Vesi- ja energiahuollon, liikenteen ja teletoiminnan alan julkiset hankinnat - Julkisia hankintoja koskevien yhteisön sääntöjen soveltaminen - Direktiivi 92/13/ETY - Kansallisen tason muutoksenhakukeinot - Jäsenvaltioiden velvollisuus antaa muutoksenhakuelimille toimivaltaa - Tuomioistuinten toimivalta määrätä uhkasakkoja - Täytetty velvoite

(Neuvoston direktiivin 92/13/ETY 2 artiklan 1 kohdan c alakohta ja 5 kohta)

2 Jäsenvaltioiden lainsäädännön lähentäminen - Vesi- ja energiahuollon, liikenteen ja teletoiminnan alan julkiset hankinnat - Julkisia hankintoja koskevien yhteisön sääntöjen soveltaminen - Direktiivi 92/13/ETY - Todistusmenettely ja sovittelumenettely - Jäsenvaltioiden velvollisuus toimia direktiivin täytäntöönpanemiseksi

(Neuvoston direktiivin 92/13/ETY 3-7 ja 9-11 artikla)

Tiivistelmä

1 Vesi- ja energiahuollon, liikenteen ja teletoiminnan alalla toimivien yksiköiden hankintamenettelyjä koskevien yhteisön sääntöjen soveltamista koskevan direktiivin 92/13/ETY 1 luvussa (1 ja 2 artikla) säädetään, että jäsenvaltioiden on toteutettava aiheelliset toimenpiteet sen varmistamiseksi, että tavarantoimittajien ja mahdollisten urakoitsijoiden käytettävissä on asianmukaiset muutoksenhakumenettelyt sen varalta, että hankintayksiköt rikkovat julkisiin hankintoihin sovellettavia sääntöjä, sekä oikeutetaan jäsenvaltiot valitsemaan muutoksenhakuelinten toimivaltaa koskevien erilaisten vaihtoehtojen väliltä.

Jäsenvaltio, joka on valinnut direktiivin 2 artiklan 1 kohdan c alakohdassa säädetyn vaihtoehdon eli päättänyt ryhtyä toimenpiteisiin, jotta asianmukaista menettelyä noudattaen voidaan määrätä maksettavaksi tietty summa tapauksissa, joissa virheellistä menettelyä ei ole oikaistu tai estetty, täyttää nämä vaatimukset, kun sen lainsäädännön mukaan tuomioistuimella on toimivalta määrätä uhkasakko, jonka määrän se vahvistaa tapauskohtaisen arviointinsa perusteella. Tällainen uhkasakko vastaa kyseisen 2 artiklan 5 kohdassa asetettuja edellytyksiä.

2 Vesi- ja energiahuollon, liikenteen ja teletoiminnan alalla toimivien yksiköiden hankintamenettelyjä koskevien yhteisön sääntöjen soveltamista koskevan direktiivin 92/13/ETY 2 luvussa (3-7 artikla) säädetään todistusmenettelystä, jonka mukaan hankintayksiköillä on mahdollisuus saada todistus siitä, että ne soveltavat hankintasääntöjä asianmukaisesti, ja sen 4 luvussa (9-11 artikla) säädetään yhteisön tasolla sovittelumenettelystä, jonka avulla yritysten ja hankintayksikköjen välillä mahdollisesti ilmenevät erimielisyydet voidaan ratkaista sovinnollisesti.

Tältä osin se, että direktiivissä annetaan sen soveltamisalaan kuuluville toimielimille mahdollisuus käyttää tätä todistusjärjestelmää, ei missään tapauksessa osoita, että tällaisen järjestelmän saattaminen osaksi sisäistä oikeusjärjestystä olisi vapaaehtoista. Direktiivin asiaa koskevat säännökset on päinvastoin pantava täytäntöön kiistattoman pakottavasti sekä niin yksilöidysti, täsmällisesti ja selvästi, että oikeusvarmuuden vaatimus täyttyy. Myös sovittelumenettelyn saattaminen osaksi kansallista oikeusjärjestystä on välttämätöntä, jotta asianomaiset voivat tietää tällaisen menettelyn olemassaolosta ja jotta heille siten voidaan turvata mahdollisuus sen käyttämiseen.